**Paul Mescal** (s. 2. helmikuuta 1996 Maynooth, Irlanti) on irlantilanen näyttelijä, joka on näytellyt sekä teatterissa, televisiossa että elokuvissa. Hänen läpimurtoroolinsa oli televisiosarjassa *Normaaleja ihmisiä*, josta hän sai Baftan televisiopalkinnon. Oscar-ehdokkuus Mescalille myönnettiin elokuvasta *Aftersun – päivämme auringossa*.

Nuoruus ja opiskelu
-------------------

Paul Mescal syntyi 1996 Maynoothin kaupungissa Dublinin länsipuolella. Hänen äitinsä on poliisi ja isänsä peruskoulun opettaja. Mescal pelasi nuoruudessaan gaelilaista jalkapalloa. Hän pelasi Kildaren juniori- ja nuorisojoukkueissa ja oli joukkueessa 2015 ja 2016 Leinsterin alle 21-vuotiaiden finaalisarjassa.

Mescal sai lukiossa pääroolin *The Phantom of the Opera* -näytelmästä ja kiinnostui urasta näyttelijänä. Hän pääsi ilman pääsykoetta sisään The Lir Academyyn koe-esiintymisensä ansiosta. Hän jatkoi opiskelujen ohessa edelleen urheilu-uraansa mutta päätti jättää gaelilaisen jalkapallon murrettuaan leukansa. Mescal valmistui 2017.

Ura
---

Mescalille tarjottiin valmistumisensa jälkeen kahta teatteriroolia, ja hän valitsi Jay Gatsbyn Dublinin Gate Theatressa esitetystä *Kultahatusta*. Tämän jälkeen hän näytteli muun muassa Lontoossa *Aura ja tähdet* -näytelmässä.

Mescalin ensimmäinen televisiosarja oli BBC:n ja Hulun *Normaaleja ihmisiä*, jota esitettiin vuonna 2020. Sarja teki välittömästi tunnetun ja seksisymbolin. Hän oli sarjasta ehdolla Emmyyn, ja hänet palkittiin siitä Baftan televisiopalkinnolla.

Mescal on valinnut *Normaaleja ihmisiä* -sarjan jälkeen tarkasti roolinsa. Hän on yrittänyt välttää blockbustereita ja näytellä erityisesti rikkinäisiä tai monumutkaisia hahmoja. Mescalin ensimmäinen elokuva oli *The Lost Daughter* (2021), joka oli myös Maggie Gyllenhaalin ensimmäinen ohjaustyö. Mescalin näytteli vuoden 2022 aikana elokuvissa *Aftersun – päivämme auringossa*, *God's Creatures* ja *Carmen*. *Aftersun* otettiin kiittäen vastaan Cannesin elokuvajuhilla, joissa se oli ensi-illassa. Mescal näyttelee *Aftersunissa* yksinhuoltajaisää, joka yrittää Turkin-matkalla luoda sidettä murrosikäiseen tyttäreensä. Mescal sai roolista parhaan miespääosan Oscar-ehdokkuuden.

Mescal näytteli vuoden 2023 alussa Lontoon Almeida Theatressa Tennessee Williamsin näytelmän *Viettelyksen vaunu* pääosaa. Mescal on halunnut näytellä näytelmän antisankaria Stanley Kowalskia draamakoulusta lähtien, sillä opettaja oli todennut Mescalin sopivan paremmin näytelmän hienotunteisemman mieshahmon, Mitchin osaan.

Lähteet
-------

1. ↑  How old is Paul Mescal? *Capital FM*. Global. Viitattu 11.2.2023. (englanniksi)
2. 1 2 3 4 5  Douglas Greenwood: Paul Mescal Has Been Working Things Out *NYTimes.com*.  1.11.2022. The New York Times Company. Viitattu 11.2.2023. (englanniksi)
3. ↑  Gary Connaughton: Paul Mescal Was Very Humble When Discussing His GAA Pedigree With 'GQ' *Balls.ie*.  19.10.2020. Viitattu 11.2.2023. (englanniksi)
4. ↑  Harriet Fitch Little: Meet the Charismatic Stars of the Highly-Anticipated Normal People Adaptation *Vogue*.  16.3.2020. Condé Nast. Viitattu 11.2.2023. (englanniksi)
5. ↑  Alex Green: Paul Mescal: From TV debut to Rolling Stones music video in less than a year *Belfast Telegraph*.  6.8.2020. Viitattu 11.2.2023. (englanniksi)
6. ↑  Jake Kanter: BAFTA TV Awards Winners: ‘I May Destroy You’ Triumphs; Paul Mescal Wins Best Actor; ‘The Crown’ Snubbed *Deadline*.  6.6.2021. Viitattu 11.2.2023. (englanniksi)
7. 1 2  David Hepburn: Who is Paul Mescal? How the Oscar nominated actor found fame, what films is he in, who is his partner and do I watch Aftersun in the UK? *The Scotsman*.  6.8.2020. National World Publishing Ltd. Viitattu 11.2.2023. (englanniksi)
8. ↑  Alli Rosenbloom: Paul Mescal, the Oscar nominee Gen Z will be rooting for *CNN*.  24.1.2023. Cable News Network. Viitattu 11.2.2023. (englanniksi)

Aiheesta muualla
----------------

* Kuvia tai muita tiedostoja aiheesta **Paul Mescal** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Espanja
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei

 |

 |